I pîts a jerin dividûts in doi.
La ponte a saltave fûr dal cret, libare, frede, pronte a cjapâ il svol.
Daûr, invezit, si jere ancjemò tal sigûr, ben plantâts, fers, tacâts sul slis da piere.
I voi sierâts a fasevin a gare cul nâs e cu lis orelis, cirint di vinci il prin premi des sensazions: il cidinôr messedât cu l’aiar fresc, berdeât intor dal pinsîr.
Aromai al jere dibant pensâ indaûr. Ducj i modons che a vevin fât sù la sô vite, cundut che a fos curte, a jerin stâts butâts par tiere e slargjâts par ben, come par volêju distacâ di ogni sperance.
La ponte dai pîts a jere rivade a trê cuarts.
I braçs ben slargjâts a disevin al cuarp che dut al jere pront.
Il cret al jere avonde alt. Sot al jere il nuie, al pensave Martin, o pûr il dut.
Il zovin al sintive l’aiar che a bugadis i patafave la muse.
Cumò al vignive il dificil.
Sô mari, so pari, i siei fradis, la none vistude simpri di neri cul façolet sul cjâf.
Zûcs cui amîs, rimpinâsi sui arbui, butâsi intal flum, o pûr cori framieç lis cumieris da blave.
No, Martin, no stâ lassâti cjapâ dai pinsîrs. La decision je cjapade!
Cumò ancje il nâs si met par traviers…
I profums da stale, dal fen a pene taiât, il forment slargjât intal solâr.
L’orâr brusât intal spolert prime dal rogan, l’incens da glesie, la polente ta cjalderie.
Ten dûr Martin, al mancje pôc. Dome i talons a son tacâts al cret, a la vite!
No bisugne jessi masse braurôs, mai! Soredut in chescj moments!
Cussì al pensave Martin. I pinsîrs e i profums a vevin dât la lôr ultime sborfade.
A mancjavin dome i suns, forsit i piês di dismenteâ.
La cjampanute da buteghe, il cricâ dal fûc, la côt su la lame dal falcet.
Lis feminis che a cjantin lis litaniis, il gjal a buinore, la fieste in place.
La vôs di sô sûr a pene nassude, chê dal nono che al porconave, chê di sô mari cuant che lu indurmidive.
La vôs di so pari che lu clamave…
– Martin! Martin!
Il frut si jere ingropât.
Po dopo al veve spalancât i voi.
– Martin, smonte dal muret, se no tu colis ta ledre. E jo no ven a cjoliti!
– Si, pai, cumò o smonti. O svolarai une altre volte.
di Massim Furlan
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn zho_Hans fur_Latn fur_Latn fur_Latn fur_Latn fur_Latn